ภ.ง.ด.94  ภาษีเงินได้ครึ่งปี (5)
โดย...สมชาย&nbsp; ชูเกตุ
16 ก.ย. 2559

โดย...สมชาย  ชูเกตุ
ประเด็นที่มีผู้เสียภาษีมักปฏิบัติผิดพลาดบ่อยครั้งเกี่ยวกับการยื่นแบบเสียภาษีเงินได้บุคคลธรรมดาครึ่งปี  (ภ.ง.ด.94)  สรุปได้ดังนี้
ไม่ยื่นแบบ ภ.ง.ด.94  ภายในกำหนดเวลา กำหนดเวลาวันสุดท้ายของการยื่นแบบกระดาษที่สำนักงานสรรพากรพื้นที่สาขา ตรงกับวันศุกร์ที่  30  ก.ย. 2559  สำหรับผู้มีเงินได้ที่ยื่นแบบเสียภาษีผ่าน www.rd.go.th  ของกรมสรรพากร  ได้รับสิทธิขยายกำหนดเวลาออกไปอีก  8 วัน แต่วันครบกำหนด 8 วัน ตรงกับวันเสาร์ หยุดราชการ วันสุดท้ายจึงเลื่อนออกไปเป็นวันจันทร์ที่ 10 ต.ค. 2559   การยื่นแบบผ่าน www.rd.go.th  สะดวก  รวดเร็ว มีโปรแกรมช่วยคำนวณภาษีได้ถูกต้อง ไม่มีวันหยุด  ยื่นได้ทั้งแบบที่มีเงินชำระและไม่มีเงินชำระ  หากยื่นแบบเมื่อพ้นกำหนดเวลาที่กล่าวมาข้างต้น เสียค่าปรับไม่เกิน  2,000  บาท    แต่ค่าปรับลดลงและเสียเพียง 100  บาท หากยื่นแบบเมื่อพ้นกำหนดเวลาไม่เกิน 7 วัน หรือเสียค่าปรับ  200  บาท หากยื่นแบบเมื่อพ้นกำหนดเวลาเกินกว่า  7  วัน  ถ้าแบบที่ยื่นมีภาษีชำระ ต้องเสียเงินเพิ่มร้อยละ 1.5 ต่อเดือนของภาษีชำระ  เงินเพิ่มจะเสียไม่เกินจำนวนเงินภาษีชำระ  (กรณียื่นแบบผ่าน www.rd.go.th  ภายในกำหนดเวลาและมีภาษีชำระ หากมิได้ชำระภาษีภายในวันที่  10  ต.ค. 2559  ถือว่ามิได้ยื่นแบบเสียภาษี)
ประเภทเงินได้พึงประเมิน  ประมวลรัษฎากรกำหนดให้ผู้มีเงินได้พึงประเมินตามมาตรา 40(5)-(8)  ประมวลรัษฎากร ยื่นแบบเสียภาษีเงินได้บุคคลธรรมดาครึ่งปี  ประเภทเงินได้พึงประเมิน ได้แก่ ค่าเช่าทรัพย์สิน  เงินได้จากการประกอบวิชาชีพกฎหมาย  บัญชี  วิศวกรรม  โรคศิลปะ สถาปัตยกรรม   ประณีตศิลปกรรม  การรับเหมา  การขายสินค้า  การพาณิชยกรรม  การขนส่ง  เป็นต้น  ปัญหาที่มักเกิดขึ้นก็คือ ผู้เสียภาษีบางรายไม่ทราบว่าเงินได้ที่ได้รับเป็นเงินได้พึงประเมินที่ต้องยื่นแบบเสียภาษีเงินได้ครึ่งปี  จึงไม่ได้ยื่นแบบเสียภาษีภายในกำหนดเวลา ต้องเสียค่าปรับ และเงินเพิ่มกรณีมีภาษีชำระ  หรือได้ยื่นแบบในกำหนดเวลา แต่ระบุประเภทเงินได้พึงประเมินไม่ถูกต้อง ซึ่งจะมีผลต่อการคำนวณการหักค่าใช้จ่าย อาจหักค่าใช้จ่ายไม่ถูกต้อง ส่งผลให้ต้องชำระภาษีเพิ่ม รวมถึงเสียเงินเพิ่มร้อยละ 1.5 ต่อเดือนของภาษีชำระ
การหักค่าใช้จ่าย   เงินได้พึงประเมินตามมาตรา 40(5)-(8) แห่งประมวลรัษฎากร  กฎหมายให้เลือกหักค่าใช้จ่ายเหมาหรือหักจริง  เว้นแต่เงินได้พึงประเมินตามมาตรา 40(8) แห่งประมวลรัษฎากรบางรายการที่กฎหมายไม่ได้ระบุให้เลือกหักค่าใช้จ่ายเหมาไว้  ต้องหักค่าใช้จ่ายจริงเท่านั้น  การหักค่าใช้จ่ายเหมาศึกษาได้จากพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ 11) พ.ศ. 2502   ปัญหาที่เกิดขึ้นก็คือ หักค่าใช้จ่ายเหมาในอัตราที่ไม่ถูกต้อง เพราะไม่ทราบประเภทเงินได้พึงประเมินหรือจำแนกเงินได้พึงประเมินไม่ถูกต้อง  ดังนั้นเพื่อป้องกันความผิดพลาด  หากไม่แน่ใจควรตรวจสอบหรือสอบถามเจ้าหน้าที่ก่อนยื่นแบบเสียภาษี
การหักค่าลดหย่อน   กฎหมายให้นำมาหักได้เพียงกึ่งหนึ่งของสิทธิทั้งปีภาษีสำหรับการยื่นแบบ ภ.ง.ด.94   เช่น  ค่าลดหย่อนส่วนตัวของผู้มีเงินได้  ปกติทั้งปีภาษีหักได้  3 หมื่นบาท ก็หักได้เพียง  1.5 หมื่นบาท
สำหรับค่าลดหย่อนค่าเบี้ยประกันชีวิตหรือค่าลดหย่อนบางรายการ  การใช้สิทธิต้องเป็นจำนวนเงินที่ได้จ่ายจริงในช่วงเดือน ม.ค.–มิ.ย. 2559 เป็นต้น การใช้สิทธิหักค่าลดหย่อนต้องเป็นไปตามหลักเกณฑ์และเงื่อนไขที่กฎหมายกำหนด
สัปดาห์หน้ามาต่ออีกครั้งเกี่ยวกับประเด็นที่มักปฏิบัติผิดพลาดเกี่ยวกับการยื่นแบบเสียภาษีเงินได้บุคคลธรรมดาครึ่งปี (ภ.ง.ด.94)  สวัสดีครับ